b'\n_START_ARTICLE_\nBusova\xc4\x8da\n_START_SECTION_\nZemljopis\n_START_PARAGRAPH_\nNa putu Travnik-Sarajevo smje\xc5\xa1ten je gradi\xc4\x87 Busova\xc4\x8da, u kojem je glasovito sveti\xc5\xa1te sv. Ante Padovanskog. Grad je smje\xc5\xa1ten na dvije rijeke, Kozici i Ivan\xc4\x8dici. Planine koje okru\xc5\xbeuju grad su Vranica, Busova\xc4\x8dka planina i Hum. Busova\xc4\x8da je poznata po znamenitim i na \xc5\xa1ire poznatim izleti\xc5\xa1tim Tisovac i Busova\xc4\x8dke staje.\n_START_SECTION_\nNaseljena mjesta\n_START_PARAGRAPH_\nBare, Bukovci, Buselji, Busova\xc4\x8da, Carica, Dobraljevo, Dolac, Donja Rovna, Gornja Rovna, Grablje, Granice, Gusti Grab, Hozanovi\xc4\x87i, Hrasno, Javor, Jazvine, Jelinak, Ka\xc4\x87uni, Kaonik, Kati\xc4\x87i, Kova\xc4\x8devac, Kr\xc4\x8devine, Krvavi\xc4\x8di\xc4\x87i, Kula, Kupres, Lon\xc4\x8dari, Mehuri\xc4\x87i, Merdani, Mihaljevi\xc4\x87i, Milavice, Nezirovi\xc4\x87i, O\xc4\x8dehni\xc4\x87i, Oseli\xc5\xa1te, Podbare, Podjele, Podstijena, Polje, Prosje, Puti\xc5\xa1, Ravan, Skradno, Solakovi\xc4\x87i, Strane, Stubica, \xc5\xa0udine, Turi\xc4\x87i i Zara\xc4\x8de.\n_START_SECTION_\nUprava i politika\n_START_PARAGRAPH_\nNositelj izvr\xc5\xa1ne vlasti je na\xc4\x8delnik. Trenutni na\xc4\x8delnik op\xc4\x87ine Busova\xc4\x8da je Asim Meki\xc4\x87 iz Stranke demokratske akcije. Legislativni organ u op\xc4\x87ini je Op\xc4\x87insko vije\xc4\x87e koje ima 25 zastupnika.\n_START_SECTION_\nPovijest\n_START_PARAGRAPH_\nBusova\xc4\x8da se prvi put spominje 1371. godine. Bila je u \xc5\xbeupi La\xc5\xa1vi. Ovdje je bio rudnik \xc5\xbeeljeza._NEWLINE_\xc5\xbdupa Busova\xc4\x8da nastala je odvajanjem od Fojnice 1840. godine kao mjesna kapelanija i od tog vremena vodi matice. \xc5\xbdupom je formalno progla\xc5\xa1ena 1872. godine. Ime mjesta se prvi put spominje godine 1371. godine._NEWLINE_Godine 1844. franjevci su kupili skromnu ku\xc4\x87u za \xc5\xbeupnika, koju je on koristio do 1848, kada je izgra\xc4\x91en udobniji \xc5\xbeupni stan. Taj je bio u upotrebi do izgradnje novoga 1896. godine._NEWLINE_Sjedi\xc5\xa1te \xc5\xbeupe, do pod konac osmanske vladavine, nalazilo se u mjestu Carica, odakle je preneseno u Busova\xc4\x8du. U \xc5\xbeupi je prvotno postojala drvena crkva posve\xc4\x87ena Sv. Marku Evan\xc4\x91elistu. Godine 1881.-85. izgra\xc4\x91ena je sada postoje\xc4\x87a crkva, na \xc4\x8dijem se zvoniku nalaze \xc4\x8detiri zvona (dva nabavljena po dovr\xc5\xa1etku gradnje, a druga dva god. 1931). Crkva je najprije bila posve\xc4\x87ena Preobra\xc5\xbeenju Kristovu, a kasnije je kao glavni za\xc5\xa1titnik postao Sv. Anto Padovanski. Godine 1886. nad glavnim oltarom je postavljena slika Preobra\xc5\xbeenja Kristova, koju je darovalo Dru\xc5\xa1tvo bezgre\xc5\xa1nog za\xc4\x8de\xc4\x87a Bl. Dj. Marije iz Be\xc4\x8da. Sliku je godine 1881. naslikao slikar Freynberg (500x300 cm). Zidnim slikama crkvu je ukrasio Marko Antonini pod konac 19. ili po\xc4\x8detkom 20. stolje\xc4\x87a. Slike su tematski bile vezane za \xc5\xbeivot Sv. Ante Padovanskoga. One nisu sa\xc4\x8duvane. Dva sa\xc4\x8duvana pobo\xc4\x8dna oltara (jedan je s kipom Sv. Ante) izradila je umjetni\xc4\x8dka tvrtka Ferdinanda Stuflessera iz Tirola. God. 1912. crkva je dobila orgulje (graditelj V. Holub). Sada\xc5\xa1nje orgulje (24 registra) izgradio je Jenko 1981. godine ugradiv\xc5\xa1i u njih svirale od prethodnih._NEWLINE_Crkva je godine 1974. obnovljena izvana, a sljede\xc4\x87e godine iznutra po projektu J. Crnkovi\xc4\x87a. Tada je postavljena nova oltarna mramorna menza. Godine 1980. za crkvu je naslikao postaje kri\xc5\xbenoga puta slikar Josip Bifel iz Zagreba. Od istog slikara izvedena su 1987. dva vitraila: Ro\xc4\x91enje i Uskrsnu\xc4\x87e. U crkvi su i tri vitraila Vladimira Bla\xc5\xbeanovi\xc4\x87a: Sveti Anto (1999.), Kr\xc5\xa1tenje na Jordanu i Golgota (2000.)_NEWLINE_U \xc5\xbeupi se nalazi podru\xc5\xbena crkva u Ka\xc4\x87unima, izgra\xc4\x91ena 1970-71. godine po projektu Antuna Bara\xc4\x8da. Posve\xc4\x87ena je Sv. Nikoli Taveli\xc4\x87u. Sliku tog sveca izradio je Lj. Lah. Put kri\xc5\xbea naslikao je Vladimir Bla\xc5\xbeanovi\xc4\x87 (2002.). U \xc5\xbeupi tako\xc4\x91er ima 13 grobalja s kapelicama._NEWLINE_Postoje\xc4\x87a \xc5\xbeupna ku\xc4\x87a (izgr. 1896.) pro\xc5\xa1irena je god. 1968, a temeljito renovirana god. 1972-73. Godine 1986. kupljena je nova ku\xc4\x87a, koje prizemlje slu\xc5\xbei za vjeronauk, a u ostalim su prostorijama sestre franjevke. Vjeronau\xc4\x8dna dvorana izgra\xc4\x91ena je po\xc4\x8detkom \xc5\xa1ezdesetih godina._NEWLINE_\xc5\xbdupa Busova\xc4\x8da imala je 1877. godine 1.917 katolika, kojih se broj 1935. god. pove\xc4\x87ao na 4.230. Po\xc4\x8detkom sedamdesetih godina 19. stolje\xc4\x87a franjevci su osnovali pu\xc4\x8dku \xc5\xa1kolu, koja je u po\xc4\x8detku, dok nije izgra\xc4\x91ena posebna \xc5\xa1kolska zgrada, bila smje\xc5\xa1tena u \xc5\xbeupnoj ku\xc4\x87i._NEWLINE_\xc5\xbdupa Busova\xc4\x8da imala je 1991. godine 8.160 katolika (1974: 7.470). Danas \xc5\xbeupa ima 7.752 vjernika. \xc5\xbdupu tvore sljede\xc4\x87a naselja: Busova\xc4\x8da, Bare, Be\xc5\xa1i\xc4\x87i, Boji\xc5\xa1\xc4\x87e, Brdo, Bukovci, Buselji, Carica, Draga, Dusina, Gavrine ku\xc4\x87e, Granice, Gusti grab, Javor, Jazvine, Ka\xc4\x87uni, Kaonik, Kr\xc4\x8devine, Kula, Kupres, La\xc5\xa1va, Nezirovi\xc4\x87i, Oseli\xc5\xa1te, Podjele, Polje, Puti\xc5\xa1, Rasno, Rovna, Sajtovi\xc4\x87i, Skradno, Solakovi\xc4\x87i i Vi\xc5\xa1njica._NEWLINE_Podru\xc4\x8dje Sredi\xc5\xa1nje Bosne obuhva\xc4\x87eno je velikosrpskim teritorijalnim pretenzijama prema prema planu Krajina-92 Banjolu\xc4\x8dkog korpusa JNA. Po njemu su ciljali zauzeli Jajce, Bugojno, Travnik i Kotor Varo\xc5\xa1 te Usoru i \xc5\xbdep\xc4\x8de radi spajanja Tesli\xc4\x87a i upori\xc5\xa1ta na Ozrenu. Srednjobosanske hrvatske snage u toj su najosjetljivijoj fazi rata bile klju\xc4\x8dne u zaustavljanju srpskih paravojnih snaga na Komaru, Mravinjcu i Vla\xc5\xa1i\xc4\x87u. Tada je muslimansko vodstvo u Sarajevu mimo Hrvata radilo na aran\xc5\xbemanu s tzv. JNA poku\xc5\xa1avaju\xc4\x87i ju pretvoriti u nekakvu vojsku BiH. Od travnja 1992. godine pripadnici srpskih paravojnih snaga i tzv. JNA napadaju civilno pu\xc4\x8danstvo Op\xc4\x87ine Travnika i ostale prostore Sredi\xc5\xa1nje Bosne. Zborno podru\xc4\x8dje HVO Vitez na prolje\xc4\x87e 1992. godine oslobodio je bez borbe vojarnu u Busova\xc4\x8di i drugdje po Srednjoj Bosni (Travnik, Novi Travnik, Kiseljak, Vitez). Tek su za skladi\xc5\xa1te oru\xc5\xbeja u Slimenima kod Travnika poduzeli oru\xc5\xbeanu akciju, pri \xc4\x8demu su poginula dvojica pripadnika HVO Vitez, a JNA je za osvetu iz zrakoplova raketirala Busova\xc4\x8du. Hrvati su uspostavili obranu. Travni\xc4\x8dka brigada HVO-a i pripadnici postrojbi Zbornog podru\xc4\x8dja HVO-a Vitez uspostavili su obrambene crte na padinama Vla\xc5\xa1i\xc4\x87a u du\xc5\xbeini od 60 kilometara. _NEWLINE_U selima kod Busova\xc4\x8de nastanjena prete\xc5\xbeno Srbima: Kati\xc4\x87ima i Podjelama muslimanske snage upale su 13. lipnja 1992. i po\xc4\x8dele plja\xc4\x8dkati i paliti. Srbi u ovim selima jo\xc5\xa1 su u o\xc5\xbeujku izrazili lojalnost HVO Busova\xc4\x8da i predali sve oru\xc5\xbeje koje su dobili od JNA. Zbog toga je HVO poslao policiju da za\xc5\xa1titi te Srbe. Muslimanske snage su otvorile vatru na policijskom punktu HVO, ubili jednog policajca HVO i ranili trojicu. HVO je uzvratio i tom prilikom su poginula 3 pripadnika ABiH, a nekoliko ih je ranjeno._NEWLINE_Od 1993. u Busova\xc4\x8di djeluje mjesna radio postaja Radio Busova\xc4\x8da. Godine 2008. Busova\xc4\x8da je dobila multifunkcionalnu kinodvoranu u kojoj se prikazuju svi svjetski filmski, dokumentarni, europski i doma\xc4\x87i filmovi, izvode amaterske kazali\xc5\xa1ne predstave, javne tribine, prezentacije, seminari i dr.\n_START_SECTION_\nSpomenici i znamenitosti\n_START_PARAGRAPH_\nIako relativno mali grad Busova\xc4\x8da ima mnogo spomenika koji su od vrlo velike povijesne i kulturne va\xc5\xbenosti. U Busova\xc4\x8di i dan danas ponosno stoje ste\xc4\x87ci koji datiraju iz predosmanskog doba, a nalaze se na lokalitetu sela Ravan, na putu prema izleti\xc5\xa1tu Tisovac._NEWLINE_U gradskom parku grada Busova\xc4\x8de, nalazi se spomenik poginulim antifa\xc5\xa1istima iz Drugog svjetskog rata, dok na lokalitetu malog parka stoji fontana-spomenik u spomen na 600-tu obljetnicu administrativnog postojanja grada._NEWLINE_Ispred Mje\xc5\xa1ovite srednje \xc5\xa1kole "Busova\xc4\x8da" postavljen je 9. lipnja 2012. spomenik u spomen na poginulu djecu te op\xc4\x87ine. Stihove za spomenik napisala je mlada pjesnikinja Gloria Lujanovi\xc4\x87, studentica politologije iz Novog Travnika. Gloria i jedan u\xc4\x8denik su otkrili spomenik. Zbog nepoznatog razloga nisu stavljeni pjesnikinjini inicijali.'